China beperk kinders se aanlyn speletjies tot drie ure per week | Maroela Media
China het Maandag 'n drastiese beperking aangekondig tot die tyd wat kinders aanlyn speletjies mag speel. Kinders word beperk tot drie ure per week tydens die skoolkwartaal in die land, een van die wêreld se grootste aanlynspeletjiesmarkte.
Enigiemand jonger as 18 mag slegs tussen 20:00 en 21:00 op Vrydae, Saterdae en Sondae aanlyn speel, het die staatsnuusagentskap Xinhua gesê. Dit word beskryf as 'n poging om die verslawing hok te slaan in 'n speletjiesmal-land.
Jy sal ook jou ID-kaart moet gebruik wanneer jy registreer om aanlyn te speel, om seker te maak dat minderjariges nie jok oor hul ouderdom nie.
Kinders sal tydens vakansies bietjie langer mag speel, met 'n beperking op 60 minute per dag.
"Speletjieverslawing het 'n impak op studies en normale lewe. Talle ouers is raadop," het die nasionale pers en publikasieadministrasie in 'n verklaring gesê.
Maatskappye word ook verbied om speletjiesdienste buite dié ure aan te bied, alhoewel die verklaring nie bekendgemaak het hoe oortreders gestraf sal word nie.
'n Vorige beperking wat laat in 2019 ingestel is, het laatnag-speletjies verbied en 'n verbod is ingestel van slegs 90 minute op weeksdae en drie ure oor naweke en vakansies.
Die bedryf het 'n inkomste van sowat 130 miljard yuan (sowat R294 miljard) in die eerste helfte van die jaar ontvang, aldus die Chinese oudio-video en digitalepublikasie-vereniging.
Die Chinese tegnologiereus Tencent het in Julie 'n "middernagpatrollie" gesigherkenningsfunksie van stapel gestuur om kinders te vang wat hulself as volwassenes voordoen om die regulasies te omseil.
As ek sien hoe my kleinkinders in SA en die kinders hier so speel en verslaaf is aan speletjies as ek my sin kry beperk ek dit tot so n uur n week of bv vir elke uur wat die kind fiieses buite speel dan n kwartier se speletjies .
Hier lyk dit vir my dat al wat werk aan n kind is die duime
Die euwel van my lewe die selfone en speletjies.
Ons moet Boemers beperk tot 3 ure 'n week op Facebook.
Ek merk die afgelope paar jare op dat kinders nie meer graag wil skep nie, want die verbeelding werk nie meer nie. . Oogspan is definitief benadeel en lees word 'n probleem. Ek vermoed dit is die gevolge van video-speletjies wat in die meeste gevalle te op 'n te vroeë ouderdom toegelaat word, wanneer die kind se brein en sintuie nog moet ontwikkel.